У межах свята адбыўся конкурс і на лепшае афармленне ды прэзентацыю “вясельнага кутка”. Кожны раён паказаў свой варыянт, выкарыстоўваючы розныя атрыбуты вяселля, дэталі ўбрання, рэканструкцыі вясельных строяў і — што найбольш радавала гледачоў — абрадавыя стравы. Усім запомніліся шаркаўшчынская верашчака (мачанка да бліноў), халадзец па-каўшэлеўску і ганіболіўка (гарэлка), цыбрыкі з Полаччыны, верашчака з Сянно і такі апетытна-прыгожы расонскі фаршыраваны шчупак.